CELEX: C2004/300/65
Language: fi
Date: 2004-12-04 00:00:00
Title: Asia C-433/04: Euroopan yhteisöjen komission 8.10.2004 Belgian kuningaskuntaa vastaan nostama kanne

4.12.2004   
            
            
               FI
            
            
               Euroopan unionin virallinen lehti
            
            
               C 300/34
            
         Euroopan yhteisöjen komission 8.10.2004 Belgian kuningaskuntaa vastaan nostama kanne
   (Asia C-433/04)
   (2004/C 300/65)
   Euroopan yhteisöjen komissio on nostanut 8.10.2004 Euroopan yhteisöjen tuomioistuimessa kanteen Belgian kuningaskuntaa vastaan. Kantajan asiamiehenä on D. Triantafyllou ja prosessiosoite on Luxemburgissa.
   Euroopan yhteisöjen komissio vaatii, että yhteisöjen tuomioistuin
   
               —
            
            
               vahvistaa, että velvoittaessaan toimeksiantajat ja urakoitsijat, jotka turvautuvat ulkomaisiin Belgiassa rekisteröimättömiin sopimuskumppaneihin, pidättämään 15 % suoritettujen töiden perusteella maksettavasta rahamäärästä ja asettaessaan nämä samat toimeksiantajat ja urakoitsijat yhteisvastuuseen Belgiassa rekisteröimättömien sopimuskumppaneidensa veroveloista Belgian kuningaskunta on jättänyt noudattamatta Euroopan yhteisön perustamissopimuksen 49 ja 50 artiklan mukaiset velvoitteensa, ja
            
         
               —
            
            
               velvoittaa Belgian kuningaskunnan korvaamaan kantajan oikeudenkäyntikulut.
            
         Oikeudelliset perusteet ja pääasialliset perustelut
   Rakennusalaa koskeva kansallinen säännöstö, jossa sakon uhalla velvoitetaan toimeksiantajat ja urakoitsijat pidättämään jokaisen Belgiassa rekisteröimättömälle sopimuskumppanille suoritetun maksun osalta 15 % laskutetusta rahamäärästä ja tilittämään se Belgian viranomaisille, jotta varmistetaan näiden sopimuskumppaneiden mahdollisten verovelkojen maksaminen tai periminen, muodostaa esteen EY 49 ja EY 50 artiklassa tarkoitetulle palvelujen tarjoamisen vapaudelle. Samoin toimeksiantajien ja yrittäjien yhteisvastuu sopimuskumppaneidensa veroveloista, mikä nousee töiden arvonlisäverottoman kokonaishinnan osalta 35 %:iin, on EY 49 artiklan ja EY 50 artiklan vastaista.
   Nämä säännökset saavat urakoitsijat ja toimeksiantajat pidättäytymään turvautumasta sopimuskumppaneihin, jotka eivät ole rekisteröityjä Belgiassa. Toimeksiantajien ja urakoitsijoiden yhteisvastuun automaattinen soveltaminen niiden sopimuskumppaneiden verovelkoihin ei siten ole suhteellisuusperiaatteen mukaista, ja sillä loukataan perusteettomasti toimeksiantajien ja urakoitsijoiden omistusoikeutta ja puolustautumisoikeuksia. Toimeksiantajan ja urakoitsijan yhteisvastuuta sovelletaan nimittäin automaattisesti, ilman että viranomaisen on osoitettava syytä tai osallisuutta toimeksiantajan tai urakoitsijan osalta. Lisäksi yhteisvastuu voi ulottua verovelkoihin, jotta koskevat töitä, jotka sopimuskumppani on suorittanut muille. Pidättämisvelvollisuus on puolestaan sanktioitu sakolla, joka on määrältään kaksinkertainen pidätettävään rahamäärään nähden.
   Nämä säädökset muodostavat myös tosiasiallisen esteen niille rekisteröimättömille sopimuskumppaneille, jotka haluavat tarjota palvelujaan Belgiassa. Niiden täytyy nimittäin hyväksyä se, että ne saavat laskutetun hinnan vähennettynä 15 %:lla, vaikka niillä ei ole yhtään verovelkaa, johon tämä vähennys voisi vaikuttaa, ja ne voivat saada takaisin tämän summan vasta tietyn ajan jälkeen esittämällä palautusvaatimuksen.
   Näitä toimenpiteitä ei voida pitää objektiivisesti peruteltuina. Ensinnäkin suurimmassa osassa tapauksista toiseen jäsenvaltioon sijoittautunut maksun saaja ei ole velvollinen maksamaan veroja näiden säädösten perusteella. Lisäksi niissä erityisissä tilanteissa, joissa verovelat on maksettava tai perittävä Belgiassa, näillä säännöksillä luotu mekanismi on sen yleisen luonteen vuoksi katsottava epäsuhteiseksi.
   Mahdollisuus rekisteröityä ei lopuksi oikeuta pidätys- ja yhteisvastuuvelvoitteita. Rekisteröintimenettelyn käsittämä toimenpide, joka menee selvästi pidemmälle kuin pelkkä tietojen anto Belgian viranomaisille, aiheuttaa sen, että tämä rekisteröiminen ei muodosta asianmukaista vaihtoehtoa yrityksille, jotka eivät ole sijoittautuneita Belgiaan ja jotka haluavat käyttää vapauttaan tarjota satunnaisesti palvelujaan Belgiassa. Vaatimus rekisteröimisestä vie kaiken tehokkuuden perustamissopimuksen määräyksiltä, joiden tarkoitus on varmistaa palvelujen tarjoamisen vapaus.